A második világháború éveiben ismét gyakran cserélt gazdát a város. Miután Olaszország 1939. április 7-én annektálta Albániát, Erseka és Leskovik vidékét a 3. (Giulia) alpesi hadosztály vonta ellenőrzése alá. 1940 októberében innen hatoltak be görög területekre, a görögök azonban sikeresen visszaverték az olasz expanziós törekvéseket, mígnem a frontvonal novemberben már albán területen húzódott. November 20-án a görög csapatok elfoglalták Leskovikot, és a következő hetekben innen törtek az ország belső területei felé. A görög sikereknek Németország 1941 áprilisi beavatkozása vetett véget, amelynek következményeként Görögország kapitulált, s az általuk korábban elfoglalt területek, köztük Leskovik, ismét olasz kézbe kerültek.